Πρωτοβουλία του Βασιλείου της Σουηδίας για την έκδοση απόφασης του Συμβουλίου σχετικά με τη διαβίβαση δειγμάτων παράνομων ναρκωτικών ουσιών

(2001/C 10/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως τα άρθρα 30, 31 και 34 παράγραφος 2 στοιχείο γ),

την πρωτοβουλία του Βασιλείου της Σουηδίας(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Η δυνατότητα για τις αρχές των κρατών μελών να διαβιβάζουν νόμιμα μεταξύ τους δείγματα από κατασχεθείσες παράνομες ναρκωτικές ουσίες με σκοπό την πρόληψη, τη διαπίστωση, τη διερεύνηση και τη δίωξη αξιόποινων πράξεων θα αυξήσει την αποτελεσματικότητα της καταπολέμησης των ναρκωτικών.

(2) Η καταπολέμηση των ναρκωτικών είναι θέμα κοινού ενδιαφέροντος για τις αρχές επιβολής του νόμου και τις δικαστικές αρχές των κρατών μελών.

(3) Επί του παρόντος, δεν υπάρχουν κανόνες με δεσμευτικό αποτέλεσμα που να ρυθμίζουν τη νόμιμη διαβίβαση, μεταξύ των αρχών των κρατών μελών δειγμάτων από κατασχεθείσες παράνομες ναρκωτικές ουσίες. Κατά συνέπεια, θα πρέπει να καθιερωθεί σύστημα σε επίπεδο Ευρωπαϊκής Ένωσης το οποίο θα επιτρέπει τη νόμιμη διαβίβαση αυτών των δειγμάτων.

(4) Αυτό το σύστημα θα πρέπει να ισχύει για όλους τους τρόπους διαβίβασης δειγμάτων παράνομων ναρκωτικών ουσιών μεταξύ κρατών μελών. Η διαβίβαση θα πρέπει να γίνεται βάσει συμφωνίας μεταξύ του κράτους μέλους αποστολέα και του κράτους μέλους παραλήπτη, με ενημέρωση των κρατών μελών από το έδαφος των οποίων θα διέλθει η μεταβίβαση.

(5) Η συμφωνία μεταξύ των εμπλεκομένων κρατών μελών θα πρέπει να επιτυγχάνεται μέσω κεντρικών σημείων επαφής, με βάση τυποποιημένο έντυπο διαβίβασης δειγμάτων. Εφόσον συμπληρώνεται δεόντως το έντυπο αυτό, η μεταφορά των δειγμάτων θα πρέπει να θεωρείται νόμιμη.

(6) Η διαβίβαση θα πρέπει να πραγματοποιείται κατά τρόπο που να εξασφαλίζει επαρκώς ότι είναι δυνατή η κατάχρηση των μεταφερόμενων δειγμάτων,

ΑΠΟΦΑΣΙΖΕΙ:

Άρθρο 1

Δημιουργία συστήματος διαβίβασης δειγμάτων

1. Με την παρούσα απόφαση καθιερώνεται σύστημα που επιτρέπει τη νόμιμη διαβίβαση, μεταξύ κρατών μελών, δειγμάτων παράνομων ναρκωτικών ουσιών.

2. Η διαβίβαση δειγμάτων παράνομων ναρκωτικών ουσιών (εφεξής καλούμενων "δείγματα"), θεωρείται νόμιμη σε όλα τα κράτη μέλη, σύμφωνα με την παρούσα απόφαση.

Άρθρο 2

Ορισμοί

Για τους σκοπούς της παρούσας απόφασης, με τον όρο "ναρκωτικές ουσίες" νοούνται:

α) όλες οι ουσίες, φυσικές ή συνθετικές, που απαριθμούνται στους πίνακες Ι ή ΙΙ της ενιαίας σύμβασης των Ηνωμένων Εθνών για τα ναρκωτικά του 1961 όπως τροποποιήθηκε από το πρωτόκολλο του 1972,

β) όλες οι ουσίες που απαριθμούνται στους αναθεωρημένους πίνακες Ι, ΙΙ, ΙΙΙ και ΙV της σύμβασης των Ηνωμένων Εθνών του 1971 για τις ψυχότροπες ουσίες,

γ) όλες οι ουσίες που εμπίπτουν στο πεδίο εφαρμογής των αποφάσεων που έχουν ληφθεί ή πρόκειται να ληφθούν δυνάμει του άρθρου 5 της κοινής δράσης 97/396/ΔΕΥ του Συμβουλίου, της 16ης Ιουνίου 1997, σχετικά με την ανταλλαγή πληροφοριών, την αξιολόγηση των κινδύνων και τον έλεγχο των νέων συνθετικών ναρκωτικών(3).

Άρθρο 3

Εθνικά σημεία επαφής

1. Κάθε κράτος μέλος ορίζει ένα εθνικό σημείο επαφής για τους σκοπούς εφαρμογής της παρούσας απόφασης.

2. Οι πληροφορίες σχετικά με τα καθορισμένα εθνικά σημεία επαφής, περιλαμβανομένων των μεταγενέστερων τροποποιήσεων, διαβιβάζονται στη Γενική Γραμματεία του Συμβουλίου η οποία τις δημοσιεύει στην Επίσημη Εφημερίδα.

3. Τα εθνικά σημεία επαφής είναι τα μόνα όργανα που έχουν την αρμοδιότητα να εξουσιοδοτούν τη διαβίβαση δειγμάτων δυνάμει της παρούσας απόφασης.

Άρθρο 4

Συμφωνία για τη διαβίβαση δειγμάτων

1. Τα εθνικά σημεία επαφής του κράτους μέλους που προτίθεται να αποστείλει το δείγμα και τα εθνικά σημεία επαφής του κράτους μέλους που πρόκειται να το παραλάβει, συμφωνούν για τον τρόπο μεταφοράς. Για το σκοπό αυτό χρησιμοποιούν το έντυπο διαβίβασης δείγματος που ορίζεται στο παράρτημα της παρούσας απόφασης.

2. Όταν η διαβίβαση ενός δείγματος συνεπάγεται μεταφορά μέσω του εδάφους άλλου κράτους μέλους ("εμπλεκόμενο κράτος μέλος"), το εθνικό σημείο επαφής αυτού του εμπλεκόμενου κράτους μέλους ενημερώνεται για τη σχεδιαζόμενη μεταφορά από το εθνικό σημείο επαφής του κράτους μέλους αποστολέα. Για το σκοπό αυτό, κάθε εμπλεκόμενο κράτος μέλος λαμβάνει αντίγραφο του δεόντως συμπληρωμένου εντύπου διαβίβασης του δείγματος.

Άρθρο 5

Τρόπος μεταφοράς

1. Τα κράτη μέλη που αποστέλλουν και παραλαμβάνουν το δείγμα αποφασίζουν όσον αφορά τον τρόπο μεταφοράς. Η μεταφορά των δειγμάτων πραγματοποιείται με επαρκώς ασφαλή τρόπο.

2. Οι ακόλουθοι τρόποι μεταφοράς θεωρούνται, μεταξύ άλλων, επαρκώς ασφαλείς:

α) μεταφορά από υπάλληλο του κράτους μέλους αποστολέα ή του κράτους μέλους παραλήπτη·

β) μεταφορά με υπηρεσία ταχυμεταφορών·

γ) μεταφορά με διπλωματικό σάκο·

δ) μεταφορά με συστημένο (επείγον) ταχυδρομείο.

3. Το δεόντως συμπληρωμένο έντυπο διαβίβασης δείγματος που αναφέρεται στο άρθρο 4 συνοδεύει το δείγμα καθ' όλη τη διάρκεια της μεταφοράς.

4. Οι αρχές των κρατών μελών δεν παρεμποδίζουν ούτε σταματούν τη μεταφορά που συνοδεύεται από δεόντως συμπληρωμένο έντυπο διαβίβασης δείγματος εκτός εάν αμφισβητείται η νόμιμη έκδοση του εντύπου. Σε περίπτωση αμφιβολιών ως προς τη νομιμότητα του εντύπου διαβίβασης δείγματος, το εθνικό σημείο επαφής του κράτους μέλους που έχει σταματήσει τη μεταφορά επικοινωνεί, το συντομότερο δυνατό, με τα εθνικά σημεία επαφής των κρατών μελών που είναι υπεύθυνα για τη συμπλήρωση του εντύπου διαβίβασης δείγματος, ώστε να αποσαφηνιστεί το ζήτημα.

5. Εάν επιλεγεί ως τρόπος μεταφοράς η μεταφορά από υπάλληλο του κράτους μέλους αποστολέα ή του κράτους μέλους παραλήπτη, ο (η) εν λόγω υπάλληλος δεν επιτρέπεται να φορά στολή. Επιπλέον δεν επιτρέπεται να έχει επιχειρησιακές αρμοδιότητες και δεν επιτρέπεται να εκτελεί οποιαδήποτε άλλη αποστολή κατά τη μεταφορά.

Άρθρο 6

Φύση και χρησιμοποίηση του δείγματος

1. Το δείγμα δεν υπερβαίνει την ποσότητα που απαιτείται για το έργο των αρχών επιβολής του νόμου ή των δικαστικών αρχών.

2. Η χρησιμοποίηση του δείγματος εντός του κράτους μέλους παραλήπτη συμφωνείται μεταξύ του κράτους μέλους αποστολέα και του κράτους μέλους παραλήπτη, με δεδομένο ότι τα δείγματα μπορούν να χρησιμοποιούνται αποκλειστικά και μόνο για την πρόληψη, διαπίστωση, διερεύνηση και δίωξη αξιόποινων πράξεων.

Άρθρο 7

Αξιολόγηση

1. Η παρούσα απόφαση θα αξιολογηθεί πριν από ...(4).

2. Για τους σκοπούς της εν λόγω αξιολόγησης, το εθνικό σημείο επαφής του εκάστοτε κράτους μέλους αποστολέα διατηρεί στο αρχείο του αντίγραφο κάθε εντύπου διαβίβασης δείγματος που εκδόθηκε κατά τη διάρκεια τουλάχιστον των προηγούμενων πέντε ετών.

Άρθρο 8

Έναρξη ισχύος

Η παρούσα απόφαση παράγει αποτελέσματα την 1η Σεπτεμβρίου 2001.

...

Για το Συμβούλιο

Ο Πρόεδρος

(1) ΕΕ C ...

(2) ΕΕ C ...

(3) ΕΕ L 167 της 25.6.1997, σ. 1.

(4) Πέντε έτη μετά την ημερομηνία από την οποία η παρούσα απόφαση παράγει αποτελέσματα.

ΠΑΡΑΡΤΗΜΑ

ΕΝΤΥΠΟ ΔΙΑΒΙΒΑΣΗΣ ΔΕΙΓΜΑΤΟΣ

Α. Εθνικό σημείο επαφής που είναι υπεύθυνο για την αποστολή του δείγματος

Α.1. Ονομασία: ...

Α.2. Διεύθυνση: ...

Α.3. Σφραγίδα

Α.4. Υπογραφή και ημερομηνία: ...

Β. Αρχή που αποστέλλει το δείγμα, αρχή που το παραλαμβάνει και σχεδιαζόμενη χρήση του δείγματος στο κράτος μέλος παραλήπτη

Β.1. Το δείγμα προέρχεται από:

Β.1.1. Ονομασία: ...

Β.1.2. Διεύθυνση: ...

Β.2. Το δείγμα προορίζεται για:

Β.2.1. Ονομασία: ...

Β.2.2. Διεύθυνση: ...

Β.3. Το δείγμα προορίζεται να χρησιμοποιηθεί για:

α) πρόληψη αξιόποινων πράξεων·

β) διαπίστωση αξιόποινων πράξεων·

γ) διερεύνηση αξιόποινων πράξεων·

δ) δίωξη αξιόποινων πράξεων·

ε) άλλη χρήση.

Γ. Φύση και ποσότητα του δείγματος

Γ.1. Η φύση του δείγματος είναι η εξής (επισημάνετε την ακριβή σύνθεση): ...

Γ.2. Η ποσότητα του δείγματος είναι η εξής (επισημάνετε την ακριβή ποσότητα, ήτοι τα γραμμάρια, τον αριθμό χαπιών κ.λπ.): ...

Δ. Τρόπος μεταφοράς και ακολουθούμενη διαδρομή

Δ.1. Θα χρησιμοποιηθεί ο εξής τρόπος μεταφοράς:

α) μεταφορά από υπάλληλο του κράτους μέλους αποστολέα ή του κράτους μέλους παραλήπτη·

β) μεταφορά με υπηρεσία ταχυμεταφορών·

γ) μεταφορά με διπλωματικό σάκο·

δ) μεταφορά με συστημένο (επείγον) ταχυδρομείο·

ε) άλλος τρόπος μεταφοράς (αναφορά του συγκεκριμένου τρόπου μεταφοράς).

Δ.2. Θα ακολουθηθεί η ακόλουθη διαδρομή (επισημάνετε την αφετηρία, τον προορισμό και σε γενικές γραμμές τη διαδρομή που θα ακολουθηθεί μεταξύ των δύο αυτών σημείων): ...

Δ.3. Σε περίπτωση που η μεταφορά πραγματοποιείται από υπάλληλο του κράτους μέλους αποστολέα ή του κράτους μέλους παραλήπτη, επισημάνετε το ακριβές μέσο μεταφοράς (τραίνο, αυτοκίνητο κ.λπ.): ...

Δ.4. Εθνικά σημεία επαφής των κρατών μελών που πρέπει να ενημερωθούν, σύμφωνα με το άρθρο 4 παράγραφος 2: ...

Ε. Εθνικό σημείο επαφής που παραλαμβάνει το δείγμα

Ε.1. Ονομασία: ...

Ε.2. Διεύθυνση: ...

Ε.3. Σφραγίδα

Ε.4. Υπογραφή και ημερομηνία: ...